钦定古今图书集成/明伦汇编/官常典/第141卷 > 有穷氏
## 钦定古今图书集成/明伦汇编/官常典/第141卷 > 有穷氏

帝太康十九岁，王畋于洛，表。有穷后羿，距之于河。
按《书经五子之歌》：“太康尸位，以逸豫灭厥德，黎民咸
贰。乃盘游无度，畋于有洛之表，十旬弗反。有穷后羿，
因民弗忍，距于河。厥弟五人，御其母，以从徯于洛之
汭。”五子咸怨，述大禹之戒以作歌。

〈疏〉正义曰：襄四年《左传》曰：“夏之方衰也，后羿自鉏迁于穷石。”然则羿居穷石，故曰有穷国名。穷是诸侯之国，羿是其君之名也。《说文》云：“羿，帝喾射官也。”贾逵云：“羿之先祖，世为先王射官，故帝赐羿弓矢，使司射。”《淮南子》云：“尧时十日并生，尧使羿射，九日而落之。”《楚辞·天问》云：“羿焉彃日乌解羽。”《归藏易》亦云：“羿彃十日。”《说文》云：“彃者，射也。”此三者，言虽不经以取信，要言帝喾时有羿，尧时亦有羿，则羿是善射之号，非复人之名字。信如彼言，则不知羿名为何也？夏都河北，洛在河南，距太康于河北，不得入国，遂废太康耳。羿犹立仲康，不自立也。

按《路史·夷羿传》：夷羿，有穷氏，穷国之侯也。偃左臂，修
而善射，五岁得法于山中，传楚狐父之道。既学射于
吉甫，其辞佐长，故亦以善射著。尝从吴贺北游，见雀
焉，贺命之射，羿曰：“生乎？其杀之乎？”贺请左目，羿中厥
右，耻之。由是每进妙中，高出天下。迨事夏王，王命射
于方豕之皮，征南之的曰：“中之，赏子万金，不中则削
十邑。”羿援矢而色荡，射之，矢逸，再之又不中焉。王谓
傅弥仁曰：“斯羿也，发无不中，而今也不中，何以？”对曰：
“若羿者，口惧之为灾，而万金为之患也。人能遗其喜
惧之私，若万金之患，则天下亡愧于羿矣。”王曰：“善。吾
乃今知亡欲之道矣。”太康之立，滔淫亡度，娱佚自纵，
民兴胥乱，迷畋有洛之表，十旬不反。夷羿于是因民
弗忍，兵于河以距之。太康失邦，仲康立。于时羲和沈
湎于酒，叛官离次，将夷羿是与。王命嗣侯征之，羿遽
隐慝。及相之立，爰逐相而自立，因夏民代夏政，自鉏
迁于穷石，灭乐正。后夔之子伯封，先有仍之女，美而
黰，厥泽可鉴。夔纳之，是为元妻。生伯封，贪拘忿颣，实
有豕心。人谓封豕，羿灭之后，夔是以不祀。羿于是益
恃射，不修民事，忘其国恤，而蔽于从禽，用不恢于夏
家。武罗、伯因、熊髡、庞圉皆贤臣也，乃弃之，而信相伯
明氏之谗。子寒浞又以庞门氏子为受教之臣。浞乃
烝取羿室纯狐爰谋杀羿，植之诈。慝内行媚，外施赂，
而虞羿以于畋。内外咸服，而羿弗察也。八年，将归自
畋，庞门，取桃棓杀之。家众烹之，以饮其子。子不忍食，
死于穷门。

按《通鉴前编》：“夏太康十有九岁，王畋于洛表羿拒于
河，五弟御母以从，遂都阳夏。”